《九日古愚丈易门蔚云芝房东岩家竹轩爱吟斋小饮并结竹溪吟社以菊花开日即重阳为韵得即字》
清代·袁景辂

雁过白云冷，木落遥山碧。游筇懒不携，良友近可即。

平地当登高，少长集吟室。有酒期共饮，欢焉布瑶席。

座无拘忌流，醉醒取各适。襟情未必同，臭味自不隔。

古人师与友，所重均受益。后世务面交，毁誉乱曲直。

攻玉藉他山，引针赖磁石。各勉百年身，磨砻互尽力。

是时日欲暮，寒光动西壁。照见座中人，各有好颜色。

聚首苦不常，欢饮忘主客。相期敦久要，觞咏继今夕。

作者简介：（ 1724—1767）江苏吴江人，字质中，号朴村。乾隆间诸生。尝从沈德潜学诗，创竹溪诗社。尝辑《松陵诗徵》。著有《小桐庐诗稿》。